**Έκθεση της** **Κοινοβουλευτικής Επιτροπής Μεταφορών, Επικοινωνιών και Έργων για την πρόταση νόμου «Ο περί Εξωδίκου Ρυθμίσεως Αδικημάτων (Τροποποιητικός) Νόμος του 2023»**

**Παρόντες:**

Μαρίνος Μουσιούττας, πρόεδρος Γιαννάκης Γαβριήλ

Κώστα Κώστα Βαλεντίνος Φακοντής

Φωτεινή Τσιρίδου Χρίστος Ορφανίδης

Η Κοινοβουλευτική Επιτροπή Μεταφορών, Επικοινωνιών και Έργων μελέτησε την πιο πάνω πρόταση νόμου, η οποία κατατέθηκε από τον κ. Ανδρέα Αποστόλου, βουλευτή εκλογικής περιφέρειας Λάρνακας, σε έξι συνεδρίες της, που πραγματοποιήθηκαν στις 18 Ιανουαρίου, στις 8 και 15 Φεβρουαρίου, καθώς και στις 14, την 21η και στις 28 Μαρτίου 2024. Στο πλαίσιο των συνεδριάσεων αυτών κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Μεταφορών, Επικοινωνιών και Έργων, του Τμήματος Κοινωνικής Ενσωμάτωσης Ατόμων με Αναπηρίες του Υφυπουργείου Κοινωνικής Πρόνοιας, της Αστυνομίας Κύπρου, της Νομικής Υπηρεσίας της Δημοκρατίας, η Επίτροπος Διοικήσεως και Προστασίας Ανθρωπίνων Δικαιωμάτων, καθώς και εκπρόσωποι της Κυπριακής Συνομοσπονδίας Οργανώσεων Αναπήρων (ΚΥΣΟΑ), της Παγκύπριας Οργάνωσης Αποκατάστασης Αναπήρων (ΠΟΑΑ), της Οργάνωσης Παραπληγικών Κύπρου (ΟΠΑΚ) και της Ομοσπονδίας Συνδέσμων Ασθενών Κύπρου (ΟΣΑΚ).

Σημειώνεται ότι στο στάδιο της συζήτησης της πρότασης νόμου παρευρέθηκαν επίσης τα μέλη της επιτροπής κ. Δημήτρης Δημητρίου, Πρόδρομος Αλαμπρίτης, Χρύσανθος Σαββίδης, Ηλίας Μυριάνθους και Σταύρος Παπαδούρης και το μη μέλος κ. Ανδρέας Αποστόλου.

Σκοπός της πρότασης νόμου είναι η τροποποίηση του περί Εξωδίκου Ρυθμίσεως Αδικημάτων Νόμου, ώστε να αυξηθεί το εξώδικο πρόστιμο που προβλέπεται για το αδίκημα της στάθμευσης ή/και εγκατάλειψης οχήματος σε χώρους στάθμευσης οχημάτων για άτομα με αναπηρίες από μη δικαιούχα άτομα, σύμφωνα με τους περί Μηχανοκινήτων Οχημάτων και Τροχαίας Κινήσεως Κανονισμούς, από τριακόσια (€300) ευρώ σε πεντακόσια (€500) ευρώ. Επιπρόσθετα, προβλέπεται ότι σε περίπτωση που πρόσωπο επαναλάβει το εν λόγω αδίκημα δεν εφαρμόζεται ο υπό τροποποίηση νόμος και το πρόσωπο αυτό υπόκειται σε δίωξη δυνάμει των προνοιών των πιο πάνω κανονισμών. Ειδικότερα, στους εν λόγω κανονισμούς προβλέπεται ποινή φυλάκισης μέχρι ενός έτους ή/και χρηματική ποινή μέχρι τρεις χιλιάδες (€3.000) ευρώ.

Σύμφωνα με τον εισηγητή της πρότασης νόμου η προτεινόμενη τροποποίηση του νόμου κρίνεται σκόπιμη για την αυστηροποίηση του νομικού πλαισίου και την επίλυση των προβλημάτων που αφορούν το δικαίωμα για απρόσκοπτη διακίνηση των ατόμων με αναπηρία, το οποίο αποτελεί βασική προϋπόθεση για τη συμμετοχή τους στα κοινά. Επιπρόσθετα, όπως ο ίδιος επισήμανε, η εν λόγω τροποποίηση κρίνεται αναγκαία λόγω της έξαρσης του φαινομένου στάθμευσης από μη δικαιούχα άτομα σε χώρους στάθμευσης αναπήρων.

Στο πλαίσιο της συζήτησης της υπό αναφορά πρότασης νόμου, όλοι οι παρευρισκόμενοι συμφώνησαν με τους σκοπούς και τις επιδιώξεις της, επισημαίνοντας ότι με αυτήν επιδιώκεται η καλλιέργεια ευσυνειδησίας στους πολίτες για σεβασμό των δικαιωμάτων των ατόμων με αναπηρία παρά η επιβολή ποινής.

Σημειώνεται επίσης ότι η επιτροπή στο πλαίσιο της μελέτης της πρότασης νόμου έκρινε σκόπιμο όπως βελτιώσει το κείμενο αυτής, ώστε σε περίπτωση επανάληψης του πιο πάνω αδικήματος από το ίδιο πρόσωπο εντός τριών (3) ετών δεν θα εφαρμόζεται ο υπό τροποποίηση νόμος και το πρόσωπο αυτό θα υπόκειται σε δίωξη δυνάμει των προνοιών των περί Μηχανοκινήτων Οχημάτων και Τροχαίας Κινήσεως Κανονισμών.

Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών της πρότασης νόμου όπως αυτή έχει τελικά διαμορφωθεί με βάση τα πιο πάνω κατά τη συζήτησή της στην ολομέλεια του σώματος.

8 Απριλίου 2024

Αρ. Φακ.: 23.02.064.091-2023

Π. Κλ./ΓΧ/ΡΠ